राहुल गांधी का पीएम मोदी पर पलटवार: बातें घुमाना बंद करिए, मर्द बनिए और मेरे सवाल का जवाब दीजिए  
राहुल गांधी का पीएम मोदी पर निशाना.
कहा- मर्द बनिए, सवाल का जवाब दीजिए
राफेल डील पर राहुल ने पूछा सवाल
गांधी ने ट्वीट करके कहा, ‘मोदी जी से ससम्मान यह कहना चाहता हूं कि हमारी संस्कृति में महिलाओं के सम्मान की शुरुआत घर से होती है.' उन्होंने कहा, ‘बातों को घुमाना बंद करिए. मर्द बनिए और मेरे सवाल का जवाब दीजिए कि जब आपने वास्तविक राफेल सौदे को बदला तो क्या रक्षा मंत्रालय और वायुसेना ने आपत्ति जताई थी? हां? या ना?' 
With all due respect Modi Ji, in our culture respect for women begins at home.
Stop shaking. Be a man and answer my question: Did the Air Force and Defence Ministry object when you bypassed the original Rafale deal?
Yes? Or No? #RafaleScam
दरअसल, कांग्रेस अध्यक्ष ने राजस्थान में बुधवार को एक रैली में राफेल मामले का हवाला देते हुए कहा, ‘56 इंच का सीना रखने वाला चौकीदार भाग गया और एक महिला सीतारमण जी से कहा कि मेरा बचाव कीजिए. मैं अपना बचाव नहीं कर सकता, मेरा बचाव कीजिए.' सीतारमण के संदर्भ में मोदी ने कहा, ‘यह ना केवल एक महिला बल्कि भारत की समस्त महिला शक्ति का अपमान है जिसके लिए इन गैर जिम्मेदाराना नेताओं को कीमत चुकानी पड़ेगी.'
प्रधानमंत्री ने कहा कि यह गर्व की बात है कि एक महिला देश में पहली बार रक्षा मंत्री बनीं. इससे पूर्व, महाराष्ट्र के सोलापुर और उत्तर प्रदेश के आगरा में रैलियों में कांग्रेस के साथ-साथ सपा और बसपा के खिलाफ आक्रामक रुख अपनाते हुए मोदी ने अपने आप को चौकीदार बताया जो भ्रष्टाचार के खिलाफ लड़ाई में अंधेरे में भी गलत करने वालों को पकड़ सकता है. मोदी ने कहा कि भ्रष्टाचार को मिटाने में उनके ‘सफाई' अभियान से विपक्ष चौकीदार से इतना डर गया है कि चिर प्रतिद्वंद्वी सपा और बसपा उन्हें सत्ता से बाहर करने के लिए एक-साथ आ गए हैं. मोदी ने अपने लिए ‘चौकीदार' शब्द का इस्तेमाल किया. राहुल गांधी प्रधानमंत्री पर हमला बोलने के लिए अक्सर इस शब्द का इस्तेमाल करते हैं.    
मोदी ने कहा कि कांग्रेस को यह बताना होगा कि राफेल को लेकर उसके आरोपों का आधार क्या है. प्रधानमंत्री ने दावा किया कि अगस्तावेस्टलैंट वीवीआईपी हेलीकॉप्टर घोटाले के मामले में गिरफ्तार कथित बिचौलिया क्रिश्चियन मिशेल राफेल की प्रतिद्वंद्वी कंपनी के लिए काम कर रहा था.    मोदी ने मीडिया में चल रही खबरों का उल्लेख करते हुए कहा कि मिशेल ‘किसी अन्य प्रतिस्पर्धी' की हिमायत कर रहा था. उन्होंने कहा, ‘‘पूर्ववर्ती संयुक्त प्रगतिशील गठबंधन (संप्रग) सरकार के दौरान बिलौचिया संस्कृति प्रणाली का हिस्सा थी. उन्होंने गरीबों का हक मारा और देश की सुरक्षा के साथ खिलवाड़ किया. उसने (मिशेल ने) हैरान करने वाले खुलासे किये. मीडिया की खबरों के अनुसार, वह न सिर्फ हेलीकॉप्टर सौदे में शामिल था बल्कि पिछली सरकार के दौरान वह विमानों के सौदों में भी संलिप्त था.'
साथ ही उन्होंने कहा, ‘मीडिया का कहना है कि वह किसी अन्य कंपनी के लिये भी काम कर रहा था. कांग्रेस को बताना चाहिए कि राफेल सौदे को लेकर आवाज उठा रहे उसके किस नेता के ताल्लुकात मिशेल के साथ हैं. उन्हें खर्च की गई एक-एक पाई का हिसाब देना चाहिये. अब मिशेल मामा की कथा तो बराबर याद हो गयी ना ... अब वो राजदार हिन्दुस्तान के कब्जे में आ गया है इसलिए उनका पसीना छूटा हुआ है कि ये कुछ बोल देगा तो क्या होगा. इसलिए राजदार को जैसे ही पकडकर लाये तो कांग्रेस ने अपना एक वकील उसकी रक्षा के लिए तुरंत भेज दिया.'